KOOL บวกแรง 7% สวนดัชนีตลาดฯติดลบ-ยอดขายธุรกิจปี 60 ชะลอตัว
KOOL บวกแรง 7% สวนดัชนีตลาดฯติดลบ-ยอดขายธุรกิจปี 60 ชะลอตัว โดยหุ้นปิดตลาดภาคเช้าที่ระดับ 2.46 บาท บวก 0.16 บาท หรือ 6.96% ด้วยมูลค่าซื้อขาย 38.73 ล้านบาท
21 ธ.ค. 2560

ผู้สื่อข่าวรายงานว่า บริษัท มาสเตอร์คูล อินเตอร์เนชั่นแนล จำกัด (มหาชน) หรือ KOOL ปิดตลาดภาคเช้าที่ระดับ 2.46 บาท บวก 0.16 บาท หรือ 6.96% ด้วยมูลค่าซื้อขาย 38.73 ล้านบาท  โดยดัชนีตลาดหุ้นไทยปิดภาคที่ระดับ 1,736.58 จุด ลบ 1.58 จุด หรือ 0.09% ด้วยมูลค่าซื้อขาย 1.73 หมื่นล้านบาท

โดยก่อนหน้านี้ นายนพชัย วีระมาน กรรมการผู้จัดการ เปิดเผยว่า บริษัทรายได้ปีนี้คาดจะทำได้ต่ำกว่าระดับ 889 ล้านบาทในปีก่อน หลังจากช่วงครึ่งปีแรกยอดขายปรับตัวลดลงค่อนข้างมาก เนื่องจากอากาศที่ไม่ร้อนเหมือนปีก่อน และคู่แข่งเพิ่มขึ้นเป็น 10 ราย จากเดิมมีเพียง 4 ราย ส่งผลให้ยอดขายชะลอตัวลง ประกอบกับในช่วงครึ่งปีหลังเข้าสู่ช่วงโลว์ซีซั่นของธุรกิจ
บริษัทจะเน้นขยายตลาดของ บริษัท อินโนว์ กรีน โซลูชั่น จำกัด ซึ่งเน้นการบริหารลูกค้าองค์กรที่ต้องการการประหยัดพลังงาน ซึ่งบริษัทก็ถือว่ามีเทคโนโลยีรองรับ ทำให้เป็นโอกาสในการขยายธุรกิจ ซึ่งจะเป็นส่วนหนึ่งที่จะเข้ามาเสริมรายได้
นอกจากนี้ยังได้ปรับแผนการดำเนินธุรกิจในปี 61 ใหม่ โดยจะเน้นขยายสินค้าที่ไม่มีผลกับยอดขายแต่ละฤดูกาล ซึ่งบริษัทจะเปิดตัวสินค้าใหม่ที่ช่วยประหยัดพลังงานและรักษาสิ่งแวดล้อม (Innogreen) เข้ามาช่วยเสริมรายได้ให้มีเสถียรภาพมากขึ้น และเสริมกิจการของ บริษัท อินโนว์ กรีน โซลูชั่น จำกัด ให้มีสินค้าเข้าไปจำหน่ายมากขึ้น
ขณะที่ผลการดำเนินงานงวด 9 เดือน ปี 2560 พลิกขาดทุน 44.93 ล้านบาท จากงวดเดียวกันของปีก่อนมีกำไร 97.79 ล้านบาท